เล็งเปิดวิสามัญปลดบอร์ดMCOT
การเมืองระอุผอ.งัดข้อบอร์ดโครงสร้างใหม่ผังรายการชะงัก
5 ต.ค. 2554

การเมืองระอุผอ.งัดข้อบอร์ดโครงสร้างใหม่ผังรายการชะงัก
บอร์ด อสมท– ผอ.ฟัดกันนัว อาจต้องขอเปิดประชุมวิสามัญผู้ถือหุ้นโหวตไล่ชุดใหญ่ ด้าน SLC เปลี่ยนผู้ถือหุ้นใหญ่ 
แหล่งข่าวจากคณะกรรมการ (บอร์ด) บริษัท อสมท หรือ MCOT เปิดเผยว่า ขณะนี้เกิดปัญหาการ เมืองขึ้นภายใน อสมท ซึ่งเป็นปัญหาระหว่าง นายสุรพล นิติไกรพจน์ ประธานบอร์ด กับนายธนวัฒน์ วันสม ผู้อำนวยการ MCOT ส่งผลให้การเซ็นเอกสาร หรือแม้กระทั่งการลงนามปรับโครงสร้างองค์กรมีปัญหา
สำหรับปัญหาเกิดขึ้นภายหลังรัฐบาลชุดใหม่ภายใต้การนำรัฐบาลพรรคเพื่อไทย ซึ่งกล่าวกันว่า นายธนวัฒน์วิ่งเข้าหานักการเมืองพรรครัฐบาลเพื่อให้ตัวเองอยู่รอด และงัดข้อกับบอร์ด เนื่องจากนายธนวัฒน์ผลงานไม่เข้าตาบอร์ดด้วย แต่สัญญาจ้างนายธนวัฒน์ยังเหลือประมาณ 3 ปี 
ขณะที่นายสุรพล ประธานบอร์ด ไม่ลาออก รวมทั้งกรรมการคนอื่นๆ เพราะตามมารยาทแล้วควรเปิดทางให้มีการตั้งบอร์ดชุดใหม่เข้ามา แต่บอร์ดชุดนี้ซึ่งเป็นสายรัฐบาลชุดก่อนไม่ยอมลาออก และดึงกฎหมายการเป็นบริษัทจดทะเบียนในตลาดหลักทรัพย์ขึ้นมาใช้ เพื่อให้บอร์ดชุดนี้ยืดอายุต่อไป และไปเลือกตั้งใหม่อีกครั้งในการประชุมสามัญประจำปี 2555
สำหรับเกณฑ์การเป็นบริษัทในตลาดหลักทรัพย์ การเลือกตั้งกรรมการใหม่ จะต้องแต่งตั้งโดยที่ประชุมผู้ถือหุ้น 
“ประธานบอร์ดอ้างเกณฑ์ พ.ร.บ. มหาชนเพื่ออยู่ต่อ ขณะที่มีกรรมการบางคนต้องการลาออกตามมารยาท เปิดทางให้มีการตั้งกรรมการชุดใหม่” 
แหล่งข่าวเปิดเผยว่า ความขัดแย้งภายในที่เกิดขึ้นของบอร์ดและผู้อำนวยการ อสมท ทำให้การปรับโครงสร้างองค์กรครั้งใหม่สะดุด รวมถึงการปรับผังรายการด้วย ส่งผลให้ผู้ผลิตรายการเอกชนที่จะเข้ามาเสนอผลิตรายการไม่สามารถนำเสนอได้ โดยสัญญาผู้ผลิตเกือบทั้งหมดจะหมดสิ้นปีนี้
“ผู้อำนวยการกับบอร์ดงัดกันอยู่ เป็นปัญหาการเมืองภายใน ซึ่งตัวผู้อำนวยการก็ต้องการรักษาเก้าอี้ วิ่งเข้าหานักการเมือง ส่วนบอร์ดก็ดื้อยื้อลาออก สุดท้ายแล้วผู้ถือหุ้นจะเป็นคนตัดสินใจ” แหล่งข่าวเปิดเผย
ขณะนี้ น.ส.กฤษณา สีหลักษณ์ รมต.ประจำสำนักนายกรัฐมนตรี ได้ทำหนังสือถึงกระทรวงการคลังเพื่อให้เปลี่ยนแปลงบอร์ด อสมท 
แหล่งข่าว บริษัท โซลูชั่น คอนเนอร์ (1998) หรือ SLC เจ้าของและผู้ผลิตข่าวสปริงนิวส์ กล่าวว่า บริษัทมีความพร้อมที่จะเป็นผู้ผลิตรายการให้กับฟรีทีวีถ้ามีโอกาส ซึ่งระยะสั้นการผลิตงานกับฟรีทีวีจำเป็นต้องมี แต่ฟรีทีวีมีคู่แข่งและการแข่งขันสูงมาก ทำให้เข้าไปแข่งยาก ซึ่งช่อง 9 หรือช่อง 11 มีข่าวว่ากำลังจะปรับผังรายการใหม่ แต่ก็กลัวถูกปัดออกมา 
ด้าน SLC ปรับโครงสร้างผู้ถือหุ้นใหญ่หลังเพิ่มทุน อันดับ 1 นางรัชนีกร จินตกานนท์ ถือหุ้นใหญ่ 22.17% ตามด้วยนายสุรพล ซีประเสริฐ 12.14% ส่วนนายฉาย บุนนาค ลดจาก 5.61% เหลือ 2.49%